Segja að náttúruverndarlög muni hefta för fólks um landið Um þessar mundir standa yfir umræður á Alþingi um frumvarp til nýrra náttúruverndarlaga . Hópur áhugafólks um ferðafrelsi hefur miklar áhyggjur af frumvarpinu og hvetur þingmenn eindregið til að samþykkja það ekki að svo stöddu . Umhverfis - og samgöngunefnd þingsins fór yfir málið og gerði nokkrar breytingar sem hópurinn telur til bóta , en eftir stendur frumvarp sem engin sátt er um . „ Teljum við að frumvarpið byggi á grunni sem var mjög einhliða unninn og án samráðs eða samstarfs við stóran hluta útivistarfólks . Því til staðfestingar má benda á að yfir 16 þúsund manns skrifuðu undir mótmæli gegn frumvarpinu á vefsíðunni www.ferdafrelsi.is . Við óttumst að lögin óbreytt muni hefta för almennings um íslenska náttúru og skerða aðgengi til útivistar á Íslandi . Því hvetjum við þingmenn , sem vinna fyrir fólkið í landinu , til að standa vörð um vilja þess fólks sem lögin eiga að gagnast , hafna frumvarpinu og verja ferðafrelsi Íslendinga um eigið land . Útivistarfólk er hlynnt góðum og skýrum lögum um náttúruvernd ; lögum þar sem jafnræðis og meðalhófs er gætt ; lögum sem hægt er að framfylgja og fara eftir . Svo er ekki með þetta frumvarp , “ segir í yfirlýsingu áhugahóps um ferðafrelsi á Íslandi .